[{"text_idx": "#000001", "text": "La estraro de UEA esploras la krizon en la CO"}, {"text_idx": "#000002", "text": "De pluraj monatoj venadas signaloj pri grave malbonig\u0302inta etoso en la Centra Oficejo de UEA. La estraro de la asocio laboras por solvi la problemon."}, {"text_idx": "#000004", "text": "Komence la aferoj s\u0302ajnis mars\u0302i bone, sed post kelkaj monatoj ekaperadis indikoj pri problemoj, unue malgrandaj. Lau\u0306 la informoj kiujn Libera Folio ricevis, temis c\u0302efe pri misa komunikado inter la g\u0302enerala direktoro kaj la oficistoj."}, {"text_idx": "#000005", "text": "Anstatau\u0306 paroli al la tuta oficistaro kune kaj doni la samajn informojn al c\u0302iuj, Veronika Poo\u0301r elektis havi c\u0302iusemajnajn unuopajn interparolojn kun la oficistoj. Kiam la oficistoj poste rimarkis, ke ili ricevis diversajn informojn, au\u0306 tute ne ricevis informojn pri tio, kio okazas en la asocio kaj la oficejo, ili estis mem kulpigitaj pri \u201cmiskomprenoj\u201d."}, {"text_idx": "#000006", "text": "En la malbonig\u0302anta etoso ec\u0302 s\u0302ajne bagatelaj aferoj kau\u0306zis plian degeneron de la situacio c\u0302irkau\u0306 la nova g\u0302enerala direktoro. Kiam Veronika Poo\u0301r sen interkonsilig\u0302o kun la ceteraj oficistoj mendis novan stokon da oficiala leterpapero, s\u0302i proprainiciate forstrekis el la informoj sur la papero la eron pri la oficialaj rilatoj de UEA kun UN kaj Unesko."}, {"text_idx": "#000007", "text": "En januaro 2017 Libera Folio demandis al la prezidanto de UEA, Mark Fettes, c\u0302u la nova leterpapero signifas ke la rilatoj kun UN kaj Unesko nun estas malpli prioritataj. Li tiam respondis, ke tiuj rilatoj \u201cdau\u0306re restas gravaj\u201d. Lia klarigo de la s\u0302ang\u0302o estis ke UEA uzas \u201cmalsamajn versiojn de la leterpapero depende de la celatoj\u201d."}, {"text_idx": "#000008", "text": "Ne tre klaras, por kia publiko necesus aparta leterpapero sen indiko pri la rilatoj kun UN kaj Unesko. Sed krom tiu indiko malaperis de sur la nova leterpapero ankau\u0306 la streketo, kiu montris la g\u0302ustan lokon por faldi la paperon por ke g\u0302i bone eniru koverton."}, {"text_idx": "#000010", "text": "\u2013 La indikilo por g\u0302usta faldado estis necesa por tiuj, kiuj efektive uzis la paperon. Tiajn decidojn oni devas fari kun la koncernuloj. Tiu papero estas simbola afero."}, {"text_idx": "#000011", "text": "Simbola aspektis al multaj oficistoj ankau\u0306 la fakto, ke la nova g\u0302enerala direktoro ne volis sidi en la direktora c\u0302ambro, kiu tau\u0306gis al c\u0302iuj antau\u0306aj direktoroj ekde Marianne Vermaas en la 1960-aj jaroj, sed okupis la c\u0302ambron de la kontisto, kun pli da suno kaj vidaj\u0302o al la korto. La kontisto estis movita al la c\u0302ambro kiun la direktoro ne volis havi."}, {"text_idx": "#000012", "text": "Pli fundamentaj tamen estis la problemoj pri komunikado."}, {"text_idx": "#000013", "text": "\u2013 Lau\u0306 mia impreso la oficistoj estis principe entute ekskluditaj de la informfluo kaj gravaj decidoj, diras Tobiasz Kaz\u0301mierski."}, {"text_idx": "#000014", "text": "La komunikaj malfacilaj\u0302oj c\u0302irkau\u0306 la Centra Oficejo rolis ankau\u0306 en la akrig\u0302inta konflikto inter TEJO kaj UEA en julio 2017. Tiam en la komitato de TEJO oni akuzis la Centran Oficejon pri \u201csabotado\u201d. La tiama prezidanto de TEJO, Michael Boris Mandirola, rakontis ke la volontuloj de TEJO en la Centra Oficejo ne plu rajtas paroli kun laborantoj de UEA pri oficaj aferoj."}, {"text_idx": "#000015", "text": "\u2013 Konkreta problemo estis ekzemple grandaj malrapidigoj por plenumi la taskojn pro la malpermeso de la g\u0302enerala direktoro trakti aferojn rekte kun la homoj, kiuj praktike povas realigi ilin. Alia problemo estas ke volontuloj kaj ilia labortempo estis kvazau\u0306 uzataj kiel s\u0302ang\u0302varo por intertrakti kun TEJO, rakontas Alessandro Bonfanti, kiu estis volontulo de TEJO de septembro 2016 g\u0302is septembro 2017."}, {"text_idx": "#000016", "text": "Lau\u0306 li, la funkciadon de la Centra Oficejo dum lia laborperiodo karakterizis manko de travidebleco kaj sennecesaj burokrataj\u0302oj."}, {"text_idx": "#000017", "text": "La kafc\u0302ambro en la Centra Oficejo en pli fruaj epokoj estis grava diskutejo."}, {"text_idx": "#000018", "text": "Kiel ekzemplon de la burokrataj\u0302oj aliaj fontoj de Libera Folio menciis, ke c\u0302iuj oficistoj, inkluzive de la purigisto, devas regule skribe raporti al la direktoro pri c\u0302iuj faritaj taskoj, anstatau\u0306 simple plenumi ilin kaj pluiri al novaj taskoj."}, {"text_idx": "#000019", "text": "Aliflanke la skriba komunikado inter la direktoro kaj oficistoj pliig\u0302is ankau\u0306 pro tio, ke multaj oficistoj post ripetaj akuzoj pri miskompreno de la taskoj mem ekpreferis ricevi siajn instrukciojn skribe."}, {"text_idx": "#000021", "text": "\u2013 S\u0302i estis mia persona amiko jam de jaroj kaj mi konis s\u0302in kiel kapablan, amikan kaj agrablan personon. Mi ekvolontulis sufic\u0302e frue post s\u0302ia ekoficistig\u0302o. Mi aprezis, ke s\u0302i unue strebis kompreni la oficejan kulturon kaj komence ne faradis grandajn s\u0302ang\u0302ojn."}, {"text_idx": "#000022", "text": "Tamen ekde la dua duono de 2016 multig\u0302is la problemoj pri komunikado inter la direktoro kaj la ceteraj oficistoj, diras Michal Matu\u0301s\u030cov."}, {"text_idx": "#000023", "text": "\u2013 Veronika prisilentadis informojn, kiujn homoj petis de s\u0302i, parolis duonan veron kaj uzadis pretekstojn kial io \u201cne eblas\u201d au\u0306 \u201cdevas\u201d. S\u0302i plurfoje klarigis, ke s\u0302i ne komprenis la demandon, tamen mi kredas ke ambau\u0306 ni estas sufic\u0302e inteligentaj por klare demandi kaj kompreni aferojn tiom bazajn kiel ekzemple \u201cKiu estas la adreso de la volontula domo?\u201d. Rezulte de tiaj diskutoj mi ekzemple dum monatoj havis misan ideon pri mia salajro \u2013 Veronika prisilentis gravajn informojn."}, {"text_idx": "#000024", "text": "G\u0302uste prisilentado de gravaj aferoj, kiuj rekte tus\u0302as la oficistojn, lau\u0306 Tobiasz Kaz\u0301mierski grave kontribuis al la malbonig\u0302o de la atmosfero en la Centra Oficejo."}, {"text_idx": "#000025", "text": "\u2013 Imagu, ke vi laboras en relative malgranda oficejo kaj pri la planataj reduktoj de dungitaro, vi ekscias de ekstera fonto. Au\u0306 ke vi estas libroservisto kaj vi au\u0306das, ke oni planas movi vian butikon eksterlanden, sen konsulti vin antau\u0306e."}, {"text_idx": "#000026", "text": "La problema etoso en la oficejo kontribuis al tio, ke Tobiasz Kaz\u0301mierski mem demisiis de sia posteno, kiel li rakontis en artikolo en La Ondo de Esperanto. Samloke Przemys\u0142aw Wierzbowski rakontis, ke li forlasis la retejan teamon de UEA pro \u201cinfanecaj kapricoj\u201d kaj \u201cc\u0302antag\u0302o\u201d fare de la g\u0302enerala direktoro."}, {"text_idx": "#000027", "text": "Kvankam Veronika Poo\u0301r strikte malpermesis al la oficistoj komuniki kun la ekstera mondo pri la situacio en la oficejo, precipe dum 2017 komencis amasig\u0302i diversaj indikoj pri tio, ke ne c\u0302io bone funkcias."}, {"text_idx": "#000028", "text": "La signaloj kompreneble atingis ankau\u0306 la estraron de UEA kaj g\u0302ian prezidanton Mark Fettes. Responde al demando de Libera Folio li konfirmas, ke oficistoj informis lin pri la problemoj en la laborejo."}, {"text_idx": "#000030", "text": "Li trovas la nunan situacion en la Centra Oficejo \u201cpliboniginda\u201d, kaj konfirmas ke li intencas entrepreni pas\u0302ojn tiudirekte. Li tamen nun ne diras kiajn au\u0306 kiam. \u201cBaldau\u0306\u201d estas lia unuvorta respondo al preciziga demando."}]